Navarra Suma talde parlamentarioari atxikita dagoen foru parlamentari Marta Álvarez Alonso andreak idatziz erantzuteko galdera egin du (10-22/PES00157). Hona hemen Nafarroako Gobernuko Migrazio Politiketako eta Justiziako kontseilariaren erantzuna:

1. Nork erabaki du elDiario.es-ekin elkarlanean egitea?

Migrazio Politiketako eta Justiziako Departamentuak hartu du erabakia.

2. Nolakoa izan da elkarlan hori?

Estatu mailan 2022rako aurreikusitako sei konbertsatorioen berri zabaltzean datza elkarlana, haiek gauzatu aurretik, bitartean eta ondoren, ekitaldiak zuzenean emanez, *streaming*-ean, argitalpenaren erabiltzaileentzat. Egindako azken neurketa ofizialen arabera, egunean ia 800.000 erabiltzaile ditu argitalpenak.

3. Zer kostu ekarri dio Nafarroako Gobernuari?

Kostua 4.000 eurokoa da (BEZa barne) egin beharreko sei saioetarako.

4. Zer partidaren kontura ordaindu da?

F00000 F0000 2266 921100 partida, ‘Bilerak, hitzaldiak eta ikastaroak’ izenekoa.

5. Kosturik izan bada, zehaztu finantzatutako kontzeptuak eta nori finantzatu zaizkion kostu horiek.

Maiatzaren 6ko konbertsatorioaren kostuan bi hizlarien eta moderatzailearen bidaiak eta ostatuak sartzen dira, eta ekitaldirako *rollup* eta *flyer*-ak prestatzea. Guztira, 1.329,48 euro.

Bi hizlariak Juan Carlos Campo Justiziako ministro ohia eta Amaya Olivas magistratua izan ziren. Ekitaldiko moderatzailea Ignacio Escolar elDiario.es-en zuzendaria izan zen.

Hori guztia jakinarazten dut, Nafarroako Parlamentuko Erregelamenduaren 194. artikulua betez.

Iruñean, 2022ko ekainaren 10ean

Migrazio Politiketako eta Justiziako kontseilaria: Eduardo Santos Itoiz